छैटौं दिन होला सायद, मैले एक आगन्तुकलाई नमस्कार गरें । मेरा नजिक बस्नुभएका दाजु वाचस्पति देवकोटालाई न ती आगन्तुकले नमस्कार गरे न दाजुले नै कुनै किसिमको अभिवादन गर्न‘भयो । मौन वातावरण । मलाई अनौठो लाग्यो । म अरूबेला जस्तो चुप लागेर बस्न सकिनँ । संस्कृतका विद्वान्, हिन्दु धर्मशास्त्रका ज्ञाता, नेकपाका केन्द्रीय सदस्य आदरणीय दाजु वाचस्पति देवकोटासँग सोधेँ, ‘आशौच बारेका बेला किन नमस्कार गरिँदैन ? के धर्मशास्त्रले वर्जित गरेको उल्लेख छ कतै ?’ उहाँले ‘छैन, त्यसै यो चलन चलेको हो’ भन्नुभयो, धेरै छलफल गर्ने परिस्थिति भएन । उहाँलाई आगन्तुकहरूले घेरे, छलफल गरिछाड्ने अठोट अपुरै रह्यो ।
